રવિને મેં પૂછ્યું:“ બદરી નામ જરા વિચિત્ર લાગે છે, એનો કોઈ અર્થ ખરો?” રવિનો જવાબ હતો : "BENEVOLENT ACCELERATED DEVELOPMENT AND RECONSTRUCTION INITIATIVE :"આવા ભારે ઉત્તરથી મારું મગજ ચકરાવે ચઢ્યું કારણકે હું શિક્ષણનો માણસ નહીં. મે વિનંતી કરી :"ભાઈ રવિ, જરા સમજાય એવી રીતે તમારા કાર્યની વાત કરો તો કઈક ચાંચ ડૂબે.” આઇ.ટીના આ ગ્રેજયુએટે એક નાના બાળકને સમજાવી શકાય એટલી સરળ ભાષામાં મને સરજન- બદરી ફાઉન્ડેશનની અનોખી વાત કરવા માંડી : “અમે ૧૦-૧૧ વર્ષના બાળકોને બિનપરંપરાગત શિક્ષણ આપીએ છીએ પરંતુ એનો પાયો છે કે દરેક વ્યક્તિને એવું શિક્ષણ અને એવી તાલીમ આપવા જેનાથી તે પોતાનું વ્યક્તિત્વ વિકસાવી શકે, તેમના જીવનનો હેતુ અને એ માટેનો રસ્તો પામી શકે. સાથે સાથે કરુણા, પ્રેમ જેવા માનવીય મૂલ્યોને જીવનમાં ઉતારી શકે." આવા ઉમદા વિચાર અને પધ્ધતિથી આગળ વધેલું આ દંપતી આજે ૫૦ આદિવાસી બાળકોને સારું ઘર, સારો ખોરાક, સારું વાતાવરણ અને દિવ્ય શિક્ષણ આપી રહ્યાં છે. ધીમે ધીમે ત્રણસો છોકરા- છોકરીઓ માટેની સુવિધાઓ ઊભી કરી રહ્યાં છે.